**Informacija apie priimtą sprendimą dėl planuojamos ūkinės veiklos –Jonavos rajono Rizgonių žvyro ir smėlio telkinio dalies (apie 74 ha) naudojimo – leistinumo poveikio aplinkai požiūriu**

**1. Planuojamos ūkinės veiklos užsakovas**

UAB „Rizgonys“, Rizgonių k., Upninkų sen., LT-55495, Jonavos r., tel. (8 349) 35695, faks. (8 349) 35763, el. p. info@rizgonys.lt.

**2. Poveikio aplinkai vertinimo dokumentų rengėjas**

B. Pinkevičiaus IĮ, Konstitucijos pr. 23, LT-08105, Vilnius, tel./faks. (8 5) 2735810, el. p. info@bpimone.lt.

**3. Planuojamos ūkinės veiklos pavadinimas**

Jonavos rajono Rizgonių žvyro ir smėlio telkinio dalies (apie 74 ha) naudojimas (toliau – PŪV).

Planuojama ūkinė veikla (toliau – PŪV) atitinka Lietuvos Respublikos planuojamos ūkinės veiklos poveikio aplinkai vertinimo įstatymo (redakcija nuo 2016-08-01 iki 2017-10-31) (toliau – PAV įstatymas) 1 priedo 2.4. papunktyje nurodytą veiklą – kitų naudingųjų iškasenų kasyba ar akmens skaldymas (kai kasybos plotas – 25 ha ir didesnis), kuriai vadovaujantis PAV įstatymo 3 straipsnio 2 dalies 1 punktu turi būti atliktas poveikio aplinkai vertinimas (toliau – PAV).

**4. Planuojamos ūkinės veiklos vieta**

Kauno apskr., Jonavos r. sav., Upninkų sen., Rizgonių k.

**5. Planuojamos ūkinės veiklos (toliau - PŪV) aprašymas**

***Informacija apie planuojamos ūkinės veiklos gretimybes.***

Planuojama naudoti Rizgonių žvyro ir smėlio telkinio dalis (apie 74 ha) yra rytinėje Jonavos rajono dalyje, Upninkų seniūnijoje, Rizgonių kaimo teritorijoje, Lietuvos valstybei nuosavybės teise priklausančioje žemėje, kurią patikėjimo teise valdo Nacionalinė žemės tarnyba prie Žemės ūkio ministerijos. PŪV teritorija nutolusi apie 2,7 km į pietvakarius nuo Veprių miestelio, apie 2,3 km į šiaurės rytus nuo rajoninio kelio Nr. 1502 Bukonys – Upninkai – Keižonys, šalia rajoninio kelio Pageležiai - Rizgonys (Nr. 1518) ir apie 124 m į šiaurę nuo UAB „Rizgonys“ gamyklos. Šiaurės rytuose PŪV teritorija ribojasi su UAB „Rizgonys“ nuomojamu kitos paskirties (naudingųjų iškasenų teritorijos) žemės sklypu, kur šiuo metu UAB „Rizgonys“ vykdo kasybos darbus.

Rizgonių žvyro ir smėlio telkinys išžvalgytas 1960 m. ir naudojamas nuo 1961 m. UAB „Rizgonys“ ūkinę veiklą Rizgonių telkinyje vykdo nuo 1993 m., iš iškasto žvyro ir smėlio frakcionavimo ir sodrinimo būdais gamina inertinių medžiagų užpildus ir mišinius kelių tiesimui ir betonams. Papildomai detaliai išžvalgyti Rizgonių žvyro ir smėlio telkinio ištekliai buvo patvirtinti Valstybinės naudingųjų iškasenų išteklių komisijos 1993 m. kovo 1 d. posėdyje (protokolas Nr. 3(28)) bei aprobuoti Lietuvos geologijos tarnybos prie aplinkos ministerijos (toliau **–** LGT) direktoriaus 2012 m. lapkričio 27 d. įsakymu Nr. 1-191, tinkantys automobilių keliams tiesti bei betono užpildams gaminti.

2013 m. liepos 19 d. Lietuvos geologijos tarnyba prie Aplinkos ministerijos (UAB „Rizgonys” išdavė pakartotinį leidimą Nr. 26p–13 (toliau – Leidimas), kuriuo leidžiama naudoti Ukmergės rajono Rizgonių telkinio žvyro ir smėlio išteklius. Pagal prie Leidimo pridėtą naudojimo sutartį buvo skirtas 363,2 ha ploto kasybos sklypas, kuriame yra apie 14730 tūkst. m3 žvyro ir smėlio, iš jų žvyro – apie 11960 tūkst. m3, smėlio – apie 2770 tūkst. m3 (pagal 2013 m. kovo 31 d. būklę). Pagal žemės gelmių registro duomenis išteklių likutis kasybos sklype 2015 m. gruodžio 31 d. būklei buvo apie 13525 tūkst. m3 , iš jų žvyro – 10755 tūkst. m3, smėlio – 2770 tūkst. m3. PŪV teritorijos (apie 74 ha) plote žvyro ir smėlio išteklių yra apie 2663 tūkst. m3, išteklių kiekiai bus tikslinami PŪV teritorijos žemės gelmių naudojimo plane.

Pagal Jonavos rajono savivaldybės teritorijos bendrąjį planą, patvirtintą Jonavos rajono savivaldybės Tarybos 2008 m. spalio 23 d. sprendimu Nr. 1TS - 236 (toliau – BP), planuojamas naudoti Rizgonių telkinio plotas patenka į apaugusį mišku naudingųjų iškasenų sankaupų arealą. Vadovaujantis BP sprendiniais, teritorijose kur naudingųjų iškasenų telkiniai sutampa su miškų teritorijomis – prioritetas teikiamas miškams, tačiau vietovės lygmens specialiuoju planu kitos paskirties (naudingųjų iškasenų teritorijos) žemės sklypo suformavimas galimas pritariant rajono savivaldybei ir LGT, bei remiantis Lietuvos Respublikos miškų įstatymo (toliau – Miškų įstatymas) 11 straipsnio 1 dalies 4 punkto nuostatomis.

Jonavos rajono savivaldybės Taryba 2014 m. gegužės 29 d. sprendimu Nr. 1TS – 0169 pritarė „Rizgonių žvyro telkinyje (Jonavos r., Upninkų sen., Rizgonių ir Sergejevkos kaimuose plotas apie 74 ha) esamų naudingųjų iškasenų telkinio eksploatavimui“.

Lietuvos Respublikos aplinkos ministerijos Valstybinės miškų tarnybos duomenimis, PŪV teritorijos dalis (apie 45,9 ha) priklauso IV grupės ūkiniams miškams, kurioje vyrauja pušys, eglės, beržai, apie 17,2 ha plote yra miško aikštelė ir apie 3,8 ha – žemė, apauganti mišku. Teritorija priklauso Jonavos urėdijos, Pageležių girininkijai.

Miškų įstatymo 11 straipsnio 1 dalyje numatyti išimtiniai atvejai, kada miško žemė gali būti paverčiama kitomis naudmenomis. Vadovaujantis šio įstatymo 11 straipsnio 1 dalies 4 punkto nuostatomis, miško žemė gali būti paverčiama kitomis naudmenomis, kai nėra galimybės naudingųjų iškasenų eksploatuoti ne miško žemėje savivaldybės teritorijoje, arba kai baigiamas eksploatuoti pradėtas naudoti telkinys ar jo dalis, dėl kurių yra išduotas leidimas naudoti naudingąsias iškasenas. Atsižvelgiant į minėtas Miškų įstatymo nuostatas, planuojamos ūkinės veiklos poveikio aplinkai vertinimo ataskaitoje (toliau – PAV ataskaita) pateiktas LGT 2015-09-08 raštas (7)-1.7-2980 „Dėl informacijos apie nenaudojamus smėlio ir žvyro telkinius Jonavos rajono savivaldybėje“ kuriame nurodyta, kad vadovaujantis Žemės gelmių registro duomenimis, Jonavos rajono savivaldybės teritorijoje ne miško žemėje nėra detaliai išžvalgytų nenaudojamų smėlio ir žvyro telkinių.

Numatoma planuojamoje Rizgonių žvyro ir smėlio telkinio dalies teritorijoje esančio miško kirtimą vykdyti palaipsniui, pakeitus pagrindinę žemės naudojimo paskirtį į kitos paskirties žemę (naudingųjų iškasenų teritorijos), pavertus miško žemę kitomis naudmenomis bei gavus visus reikiamus leidimus medynų kirtimui iš atitinkamų institucijų.

Vadovaujantis Lietuvos Respublikos Vyriausybės 2011 m. rugsėjo 28 d. nutarimu Nr. 1131 patvirtintu ,,Miško žemės pavertimo kitomis naudmenomis ir kompensavimo už miško žemės pavertimą kitomis naudmenomis tvarkos aprašu“ bus nustatyta miško žemės pavertimo kitomis naudmenomis tvarka, kompensavimo už miško žemės pavertimą kitomis naudmenomis būdai ir jų taikymo tvarka. Miško atsodinimo ar kompensacijos klausimus numatoma derinti su VĮ Jonavos miškų urėdija.

Išeksploatavus Rizgonių žvyro ir smėlio telkinio dalį, jis bus rekultivuotas.

***Informacija apie artimiausias gyvenamąsias teritorijas.***

Artimiausi gyvenamieji namai nuo planuojamo naudoti ploto yra nutolę apie 450 m į pietryčius. Artimiausia šalia produkcijos transportavimo kelio esanti gyvenamoji sodyba nutolusi 435 m atstumu.

***PŪV poveikis hidrologiniam režimui ir gruntiniam vandeniui.***

Apie 1,9 km į vakarus nuo planuojamo naudoti ploto yra Ilgajo ežeras, apie 140 m atstumu į vakarus yra Rizgonių pelkė, apie 1,1 km atstumu ta pačia kryptimi – Ilgajo pelkė bei daugiau nei 0,5 kilometrų atstumu rytų kryptimi – Malkupio upelis. Šventosios upė prateka apie 2 km į pietryčius nuo planuojamos teritorijos. Išeksploatuotoje Rizgonių telkinio dalyje yra susiformavę įvairaus dydžio ir gylio vandens telkiniai.

Pagal PAV ataskaitoje pateiktą informaciją, atsižvelgiant į tai, kad šiaurinėje PŪV teritorijos dalyje buvo seniai sunykusios Kriokšlio upės buvusios vagos žymės, UAB „Rizgonys“ 2017-08-25 raštu Nr. 129 „Dėl Kriokšlio upės ištakų nustatymo“ kreipėsi į VĮ Distancinių tyrimų ir geoinformatikos centrą „GIS-Centras“ (toliau – GIS-centras) dėl Kriokšlio upės duomenų patikslinimo ir Georeferencinio pagrindo kadastro (toliau – GRPK) atnaujinimo. GIS-centras, kaip GRPK tvarkytojas, 2017 m. rugpjūčio – rugsėjo mėn. atliko tyrimus vietovėje, kurių metu nustatė, kad Lietuvos Respublikos upių, ežerų ir tvenkinių valstybės kadastre (toliau – UETK) įregistruota Kriokšlio upė ir GRPK įregistruotos šios upės ašinės linijos natūroje nėra vientisas gamtinis objektas, dalis vandentakio neegzistuoja. Rizgonių telkinyje ir šalia telkinio esančios buvusios vagos atkarpos yra sausos, apaugusios vandentakiams nebūdinga sausumos augmenija.

Atsižvelgiant į tai, kad Aplinkos apsaugos agentūra 2017-10-05 raštu Nr. (25)-A4-10199 neprieštaravo upės Kriokšlys grafinių duomenų tikslinimui, GRPK ir UETK grafinis pagrindas buvo atnaujintas ir Kriokšlio ištakos ir vandentakis patikslinti. Pagal atnaujintus GRPK ir UETK duomenis, nuo PŪV teritorijos Kriokšlio upelis yra 1,5 km atstumu šiaurės vakarų kryptimi, o Malkupio upelis – 0,6 km atstumu rytų kryptimi. PŪV teritorija nebepatenka į minėtų paviršinių vandens telkinių pakrantės apsaugos juostas ir vandens telkinių vandens apsaugos zonas.

PAV ataskaitoje nurodyta, kad kasybos metu galimas poveikis Kriokšlio ir Malkupio upeliams. Kasybos poveikis paviršinio ir požeminio vandens režimui ir balansui pirmiausia pasireikš pačioje PŪV teritorijoje, aplinkinės teritorijos hidrosferai reikšminga įtaka neprognozuojama, tačiau reikalinga vandens lygių stebėsena Malkupio upelyje bei karjere esančiuose vandens telkiniuose. Stebėsenos taškų vietos, matavimų tankis ir metodika turi būti pateikti žemės gelmių išteklių naudojimo plane. Pagal pateiktą informaciją, ūkinė veikla planuojamoje naudoti telkinio dalyje Kriokšlio upelio hidrologiniam režimui jokios neigiamos įtakos neturės.

Pagal PAV ataskaitoje pateiktą informaciją, 1993 m. patvirtintame Rizgonių žvyro karjero rekultivacijos projekte pagrįstai numatytas rekultivuoto karjero vandens telkinių ir atvirų drenažo griovių tinklo sujungimas su Malkupio upe, tai svarbus Malkupio upelio vandens lygio reguliatorius, palaikantis pastovų minimalų nuotėkį upelyje, tuo pačiu išvengiant uždariems vandens telkiniams būdingo didelio vandens lygio svyravimo bei dėl biocheminių procesų vandenyje sumažėjusio deguonies kiekio ir padidėjusio vandens rūgštingumo, kas neigiamai veikia biologinę įvairovę. Pažymėtina, kad vandens telkiniai karjero dugne, kurių vanduo yra laikinai naudojamas uždaroje apytakinėje sistemoje gamyboje nėra sujungiami ir neplanuojami jungti su Malkupio upe iki pat jų atjungimo nuo gamybos proceso ir rekultivavimo. Šių vandens telkinių vietos, naudojimo eiliškumas bus pateikti žemės gelmių naudojimo plane.

450 m atstumu nuo būsimo karjero ribos hidrodinaminės įtakos zonoje yra gyvenamos sodybos, naudojančios gruntinį vandenį buityje. Pirmaisiais kasybos metais dėl grunto iškasimo galimas trumpalaikis (iki 1 mėnesio) nesisteminis (priklausantis nuo sausų ir lietingų laikotarpių trukmės) gruntinio vandens lygio pažemėjimas karjero įtakos spindulio zonoje (iki 0,2–0,3 m). Tai yra ženkliai mažiau negu sezoniniai gruntinio vandens lygio svyravimai, todėl įtakos vandens kokybei ir lygiui šuliniuose būti neturėtų.

***PŪV poveikis saugomoms teritorijoms ir nekilnojamosioms kultūros vertybėms.***

PŪV teritorija nepatenka ir nesiriboja su valstybės saugomomis teritorijomis ar Europos ekologinio tinklo „Natura 2000“ teritorijomis, todėl neigiamas poveikis šioms teritorijoms nenumatomas. Artimiausia saugoma teritorija – Rizgonių kraštovaizdžio draustinis, nuo planuojamo naudoti ploto nutolęs apie 450 m į rytus. Artimiausia Europos ekologinio tinklo „Natura 2000“ teritorija yra buveinių apsaugai svarbi teritorija (toliau – BAST teritorija) – Šventosios upė žemiau Andrioniškio (LTUKM0002), nuo planuojamo naudoti ploto nutolusi apie 1,4 km į rytus.

Kultūros paveldo departamento prie Kultūros ministerijos duomenimis, artimiausia saugoma kultūros paveldo vertybė – Dubių piliakalnis, vad. Batarėja (unikalus objekto kodas – 1999), esanti Jonavos r. sav., Upninkų sen., apie 1,7 km į pietryčius nuo planuojamo naudoti Rizgonių žvyro ir smėlio telkinio ribos. Pagal PAV ataskaitoje pateiktą informaciją, PŪV neturės įtakos kultūros paveldo vertybėms.

***Informacija apie planuojamą ūkinę veiklą.***

Planuojamame naudoti žvyro ir smėlio telkinio plote nukasamą dangosgruntą sudaro dirvožemis ir itin smulkus molingas smėlis. Visas dangos grunto sluoksnio storis planuojamoje naudoti telkinio dalyje kinta nuo 0,3 m iki 1,6 m. Vidutiniškai sudaro – 0,6 m. Naudingąjį klodąplanuojamame naudoti plote sudaro fliuvioglacialinis žvyras su smėlio lęšiais ir tarpsluoksniais. Bendras naudingojo klodo storis kinta nuo 1,5 iki 7,8 m, vidutiniškai sudaro 4,3 m. Sauso naudingojo sluoksnio storis kinta nuo 0,3 iki 4,1 m, vidutiniškai – 1,9 m, o apvandeninto - nuo 0,3 iki 5,7 m, vidutiniškai – 2,7 m. Telkinio aslosgruntą, dažniausiai, sudaro moreninis priemolis ir priesmėlis, rečiau itin smulkus smėlis, aleuritas ir molis.

Naudingajam klodui ir dangos gruntui kasti ir pakrauti į autosavivarčius bei karjero technologinių vidaus kelių įrengimui ir rekultivacijos darbams bus naudojami krautuvai, ekskavatoriai, buldozeriai. Iškasta žaliava bus frakcionuojama, trupinama, skaldos, žvirgždo ir smėlio gamybos linijose. PŪV numatoma naudoti tris kilnojamus frakcionavimo įrenginius – dvi žvyro ir smėlio frakcionavimo linijas ir vieną skaldos gamybos liniją, esančias šiaurės vakarinėje PŪV teritorijos dalyje. Visa kilnojama frakcionavimo ir trupinimo įranga bus komplektuojama kartu su dulkių nusiurbimu per filtro įrenginius. Taip pat, panaudojant apytakinę vandens sistemą, bus plaunamos kai kurios žvyro ir smėlio produkcijos rūšys, kurių sudėtyje yra ribojamas molio ir aleurito dalelių kiekis. Natūralios smulkios molio ir aleurito dalelės bus nusodinamos pulpos baseinuose karjero dugne. Frakcionuota produkcija bus išvežama vartotojams.

Eksploatuojant numatomą žvyro ir smėlio telkinio plotą bus nukasta ir sustumta į kaupus apie 375 tūkst. m3 dangos grunto, iš jo apie 187 tūkst. m3 dirvožemio. Šis gruntas bus panaudotas karjero rekultivavimui. Planuojamas maksimalus metinis žvyro ir smėlio iškasimas 400 tūkst. m3. Iškasus naudingąjį klodą, išeksploatuotas plotas bus rekultivuotas. Kasybos darbai bus vykdomi šiltuoju metų laikotarpiu, apie 9 mėnesius per metus, rekultivacijos darbai bus atliekami sezoniškai. Visi darbai bus vykdomi viena pamaina, penkias darbo dienas per savaitę. Numatome, kad PŪV sklypas bus iškastas ir rekultivuotas per 8 metus. Telkinio rekultivacijos darbai prasidės antrais telkinio eksploatavimo metais, rekultivuojant išeksploatuotus plotus. Išeksploatuoto telkinio dalies rekultivacija bus baigta ne vėliau kaip 1 metai po pilno naudingojo klodo iškasimo planuojamoje teritorijoje. PŪV teritorija bus rekultivuojama gilesnėse karjero vietose įrengiant vandens telkinius, o sausumą apsodinant miško želdiniais arba apsėjant žole. Pilna rekultivavimo technologija, darbų kiekiai bei eiliškumas bus pateikti telkinio išteklių naudojimo plane.

PŪV metu elektrinio ekskavatoriaus, frakcionavimo įrenginių maitinimui bus suvartojama elektros energija, krautuvui, buldozeriui, ekskavatoriui, autosavivarčiams bei pagalbiniams mechanizmams – dyzelinas. PŪV teritorijoje dyzeliną saugoti nenumatoma, jis bus atvežamas specialiu autotransportu, turinčiu kuro užpylimo ir apskaitos įrangą. Tepalai iki 0,2 t bus saugomi uždarose sandariose talpose technikos kiemo sandėlyje už PŪV teritorijos ribų. Kitų medžiagų naudojimas ar saugojimas karjere nenumatomas. Kasybos mašinų užpildymas dyzelinu ir tepalais, remontas ir techninis aptarnavimas bus atliekamas esamos gamybinės bazės technikos kieme su kieta danga ir lietaus vandens surinkimo ir valymo sistema.

Technologinių procesų metu natūrali žvyro ir smėlio žaliava bus plaunama švariu vandeniu iš vandens telkinių karjero dugne. 1 m3 žaliavos planuojama sunaudoti 3 m3 vandens, per metus apie 1 200 000 m3. Panaudotas vanduo nebus užteršiamas, todėl, kad yra taikoma uždara vandens apytakos sistema (nusodinimo baseinuose nuskaidrintas nuo smulkių grunto dalelių vanduo išleidžiamas į karjere esančius vandens telkinius, iš kurių jis vėl grąžinamas į gamybą). Vandens papildymas iš kitų šaltinių nenumatomas. Vandens telkiniai karjero dugne, kurių vanduo yra laikinai naudojamas uždaroje apytakinėje sistemoje gamyboje nėra sujungiami ir neplanuojami jungti su Malkupio upeliu iki pat jų atjungimo nuo gamybos proceso ir rekultvavimo. Šių vandens telkinių vietos, naudojimo eiliškumas bus pateikti žemės gelmių naudojimo plane.

Planuojama, kad karjere vienu metu dirbs iki 20 darbuotojų, kurių buitiniams poreikiams tenkinti bus pastatytas buitinių atliekų konteineris bei lauko tipo biotualetas. Taip pat darbuotojai naudosis ir įmonės administracinėmis – buitinėmis patalpomis. Buitinės nuotekos pagal sutartį bus išvežamos į nuotekų valymo įrenginius, buitinės atliekos bus perduodamos atliekas tvarkančiai įmonei.

Išgautos Rizgonių telkinio žaliavos transportavimui planuojama naudoti vietinės reikšmės žvyruotą kelią, jungiantį telkinį su UAB „Rizgonys“ gamykla. Šio kelio priežiūros darbus UAB ,,Rizgonys“ vykdys dalinio dalyvavimo būdu kartu su savivaldos institucijomis. Vėliau produkcija iš gamyklos gabenama traukiniu arba kitomis transportavimo priemonėmis.

PŪV teritoriją nuo artimiausių gyvenamųjų teritorijų skiria miško juosta, dėl šios priežasties, kasybos sklypo pakraštyje grunto pylimas supilamas nebus. Miško juosta – natūralus barjeras, kurio dėka bus sumažinama dulkių sklaida į aplinkinę teritoriją.

***Planuojamos ūkinės veiklos sukeliamas triukšmas ir oro tarša.***

PŪV metu aplinkos taršą sąlygos mobiliųjų kasybos ir transporto priemonių išmetamosios dujos bei dulkės ir triukšmas. Atliekant skaičiavimus įvertinta, kad miško želdiniai, juosiantys planuojamos naudoti teritorijos ribas sudarys dulkių ir išmetamųjų dujų sklaidos barjerus.

Stacionarių oro taršos šaltinių PŪV teritorijos plote nėra. Planuojamame naudoti objekte teršalus skleis mobilūs šaltiniai. Pagal darbų apimtis ir normatyvinius kuro sunaudojimo mechanizmams rodiklius PAV ataskaitoje apskaičiuotas sunaudojamo dyzelino kiekis ir į aplinkos orą išmetamų teršalų kiekis.

Metinė teršalų emisija sudarys: anglies monoksido – 7,21 t/m, azoto oksidų – 2,14 t/m, sieros dioksido – 0,17 t/m, kietųjų dalelių – 0,27 t/m ir angliavandenilių – 2,69 t/m. Viso, dėl karjero mechanizmų veiklos, į aplinkos orą bus išmetama 12,48 t/m teršalų. Pagal PAV ataskaitoje pateiktą informaciją, karjere kasami iš natūralaus klodo žvyras ir smėlis yra pakankamai drėgni (> 4 %) ir nedulka, įvertinus kasamo žvyro ir smėlio galimą dulkėtumą, PŪV teritorijos atstumą iki artimiausios gyvenamosios aplinkos, taip pat miško želdinių, juosiančių planuojamos naudoti teritorijos ribas ir sudarančių dulkių ir išmetamųjų dujų sklaidos barjerus, susidaranti tarša artimiausioms gyvenamosioms teritorijoms reikšmingos įtakos neturės.

PAV ataskaitoje pateikti triukšmo skaičiavimai artimiausių sodybų gyvenamojoje aplinkoje, vykdant kasybos darbus ir vykdant produkcijos transportavimą. Skaičiavimais nustatyta, kad suminis, karjero mechanizmų sukeliamas triukšmo lygis artimiausioje gyvenamojoje aplinkoje siektų 30,34 dB. Planuojama ūkinė veikla neturės neigiamo poveikio dėl kasybos mašinų keliamo triukšmo. Apskaičiuotas suminis garso lygis, susidarantis dėl karjero eksploatavimo bei grunto transportavimo, artimiausioje gyvenamojoje aplinkoje siektų 42,23 dB ir neviršytų Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų triukšmo ribinių dydžių.

***PŪV poveikis biologinei įvairovei.***

Didžiąją dalį PŪV teritorijos, pagal Lietuvos Respublikos aplinkos ministerijos Valstybinės miškų tarnybos duomenis, užimanti planuojamos naudoti teritorijos dalis (apie 45,9 ha) priklauso IV grupės ūkiniams miškams, kurioje vyrauja pušys, eglės, beržai (žr. tekst. priedą Nr. 3), apie 17,2 ha plote yra miško aikštelė ir apie 3,58 ha – žemė, apauganti mišku. PŪV teritorija priklauso Jonavos urėdijos, Pageležių girininkijai.

Saugomų rūšių informacinės sistemos (toliau – SRIS) duomenimis, Rizgonių žvyro ir smėlio telkinio teritorijoje 1997 metais aptikta saugomos rūšies – raudonkojo tuliko (*lot. Tringa totanus*) radavietė. Pagal PAV ataskaitoje pateiktą informaciją, radavietė yra kasybos darbais pažeistame plote, kuriame naudingoji iškasena yra išeksploatuota ir susiformavęs vandens telkinys. Minėta radavietė nuo planuojamos artimiausios kasybos fronto ribos yra apie 200 metrų atstumu šiaurės vakarų kryptimi. Atsižvelgiant į tai, kad radavietė pagal SRIS duomenis buvo nustatyta prieš 20 metų, per tą laiką paukštis stebėtas nebuvo, specialias radavietės apsaugos priemones taikyti nenumatoma.

Pagal PAV ataskaitoje pateiktą informaciją, tiesioginių stebėjimų metu nustatyta, kad gyvūnijos ir augalijos įvairovių požiūriu Jonavos rajono Rizgonių telkinio planuojamoje eksploatuoti teritorijoje nėra originalių rūšių, ji nėra unikali artimiausių apylinkių gamtiniame komplekse. Kasant naudingąsias iškasenas visame numatytame plote būtų palaipsniui sunaikintos dabar esančios buveinės, paukščiai ir gyvūnai pasitrauktų į artimiausioje aplinkoje esančias teritorijas. PŪV veikla aplinkinei teritorijai žymios neigiamos įtakos neturės, gretimų teritorijų augalijos kompleksų sukcesijų nesukels, invazinių gyvūnų rūšių paplitimas nenumatomas.

Išeksploatavus Jonavos rajono Rizgonių telkinio dalies išteklius ir įgyvendinus PAV ataskaitoje numatytas rekultivacijos priemones, PŪV teritorijoje atsiras galimybės susidaryti naujai biologinei įvairovei, kas PŪV teritoriją pavers visaverte ir patrauklia naujų buveinių kūrimosi landšafto dalimi.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas**

6.1. Vykdant kasybos darbus bus laikomasi telkinio eksploatavimo taisyklių.

6.2. Dulkėtumo mažinimui, esant sausiems orams, karjero vidaus kelius numatoma laistyti vandeniu. Karjero vidaus keliuose bei produkcijos išvežimo keliuose (žvyrkelyje) transporto priemonių ir kitų mobiliųjų mechanizmų greitis bus ribojamas, autosavivarčių kėbulus numatoma dengti tentais. Taip pat UAB ,,Rizgonys“ dalinio dalyvavimo būdu kartu su savivaldos institucijomis numato vykdyti kelio, kuriuo bus transportuojama karjero produkcija iki UAB „Rizgonys“ gamyklos, priežiūros darbus.

6.3. Darbams numatoma naudoti tik techniškai tvarkingus mechanizmus. Eksploatacijos eigoje periodiškai bus tikrinamas karjero mechanizmų vidaus degimo variklių darbo režimo atitikimas nustatytiems normatyvams (LAND 15–2015).

6.4. Iškasus naudinguosius išteklius, numatoma PŪV teritoriją rekultivuoti gilesnėse karjero vietose įrengiant vandens telkinius, o sausumą apsodinant miško želdiniais arba apsėjant žole.

6.5. Numatoma vykdyti monitoringą.

**61.** **Planuojamos ūkinės veiklos poveikio Europos ekologinio tinklo „Natura 2000“ teritorijoms reikšmingumas**

PŪV teritorija nepatenka ir nesiriboja su Europos ekologinio tinklo „Natura 2000“ teritorijomis, todėl neigiamas poveikis šioms teritorijoms nenumatomas. Artimiausia Europos ekologinio tinklo „Natura 2000“ teritorija yra BAST teritorija – Šventosios upė žemiau Andrioniškio (LTUKM0002), nuo planuojamo naudoti ploto nutolusi apie 1,4 km į rytus.

**7. Pateiktos poveikio aplinkai vertinimo subjektų išvados**

7.1. Kauno visuomenės sveikatos centras (nuo 2016 m. balandžio 1 dienos Nacionalinio visuomenės sveikatos centro prie Sveikatos apsaugos ministerijos Kauno departamentas) 2015-12-29 raštu Nr. 2-5183-12(8.38) „Dėl Rizgonių žvyro ir smėlio telkinio dalies poveikio aplinkai vertinimo programos“ pritarė PAV programai.

Nacionalinio visuomenės sveikatos centro prie Sveikatos apsaugos ministerijos Kauno departamentas 2016-08-19 raštu Nr. 2.2-2220(17.8.3.2.11) „Dėl poveikio aplinkai vertinimo ataskaitos“ pritarė PAV ataskaitai ir planuojamos ūkinės veiklos galimybėms.

7.2. Jonavos rajono savivaldybės administracija 2015-12-14 raštu Nr. 6B-22-4678 „Dėl planuojamos ūkinės veiklos poveikio aplinkai vertinimo programos derinimo“ pateikė išvadą, kad derina PAV programą.

Jonavos rajono savivaldybės administracija 2016-08-08 raštu Nr. 6B-22-2974 „Dėl planuojamos ūkinės veiklos poveikio aplinkai vertinimo ataskaitos derinimo“ pateikė išvadą, kad derina PAV ataskaitą ir planuojamai vykdyti ūkinei veiklai neprieštarauja.

7.3. Kauno apskrities priešgaisrinė gelbėjimo valdyba 2015-11-25 raštu Nr. 13-2034 „Dėl poveikio aplinkai vertinimo programos“ pritarė PAV programai.

Kauno apskrities priešgaisrinė gelbėjimo valdyba 2016-08-08 raštu Nr. 13-990 „Dėl poveikio aplinkai vertinimo ataskaitos“ pritarė PAV ataskaitai ir planuojamai veiklai.

7.4. Kultūros paveldo departamento prie Kultūros ministerijos Kauno skyrius 2015-12-15 raštu Nr. (12.53-K)2K-1617 „Dėl Rizgonių žvyro ir smėlio telkinio dalies (apie 74 ha) PAV programos“ pateikė išvadą, kad neprieštarauja PAV programai.

Kultūros paveldo departamento prie Kultūros ministerijos Kauno skyrius 2016-08-29 raštu Nr. (12.53-K)2K-978 „Dėl Jonavos r. sav., Rizgonių k. žvyro ir smėlio telkinio dalies ūkinės veiklos poveikio aplinkai vertinimo ataskaitos“ pateikė išvadą, kad pritaria PAV ataskaitai.

7.5. Lietuvos geologijos tarnyba prie Aplinkos ministerijos 2016-02-04 raštu Nr. (7)-1.7-381 „Dėl Rizgonių telkinio PAV programos“ pateikė išvadą, kad pritaria PAV programos nuostatoms.

Lietuvos geologijos tarnyba prie Aplinkos ministerijos 2016-08-16 raštu Nr. (7)-1.7-3040 „Dėl Rizgonių telkinio PAV ataskaitos“ pateikė išvadą, kad pritaria PAV ataskaitos išvadoms ir siūlo jų pagrindu priimti teigiamą sprendimą dėl planuojamos ūkinės veiklos galimybių pasirinktoje Rizgonių žvyro ir smėlio telkinio vietoje.

7.6. Aplinkos apsaugos agentūra 2016-02-11 raštu Nr. (28.1)-A4-1360 „Dėl Jonavos rajono Rizgonių žvyro ir smėlio telkinio dalies (apie 74 ha) naudojimo poveikio aplinkai vertinimo programos tvirtinimo“ PAV programą patvirtino.

**8. Visuomenės informavimas ir dalyvavimas**

Visuomenė apie parengtą PAV programą buvo informuota Jonavos rajono savivaldybės internetiniame tinklalapyje (2015-11-12), Jonavos rajono savivaldybės administracijos Upninkų seniūnijos skelbimų lentoje (2015-11-16), respublikiniame laikraštyje „Lietuvos žinios“ (2015-11-17), laikraštyje „Jonavos naujienos“ (2015-11-17), PAV dokumentų rengėjo – B. Pinkevičiaus IĮ, internetiniame tinklalapyje (2015-11-12). Aplinkos apsaugos agentūra 2015-11-16 savo tinklalapyje paskelbė visuomenei apie parengtą PAV programą. Apie patvirtintą PAV programą buvo paskelbta Agentūros tinklalapyje (2016-02-11). Suinteresuotos visuomenės pasiūlymų dėl PAV programos nebuvo gauta.

Informacija apie visuomenės viešą supažindinimą su PAV ataskaita buvo skelbiama Jonavos rajono savivaldybės internetiniame tinklalapyje (2016-06-15), Jonavos rajono savivaldybės administracijos Upninkų seniūnijos skelbimų lentoje (2016-06-17), respublikiniame laikraštyje „Lietuvos žinios“ (2016-06-17), laikraštyje „Jonavos naujienos“ (2016-06-17), PAV dokumentų rengėjo – B. Pinkevičiaus IĮ, internetiniame tinklalapyje (2016-06-16).

Visuomenės susirinkimas dėl PAV ataskaitos įvyko 2016-07-02, 9.00 val., Upninkų seniūnijos patalpose, adresu: Jaunystės g. 7, Upninkai, Jonavos r. sav. Viešajame susirinkime dalyvavo planuojamos ūkinės veiklos organizatoriaus atstovas, PAV dokumentų rengėjo atstovai, Jonavos rajono savivaldybės administracijos Upninkų seniūnijos atstovė. Suinteresuota visuomenė pasiūlymų dėl PAV ataskaitos nepateikė.

Agentūra, gavusi PAV ataskaitą, 2016-09-07 savo tinklalapyje paskelbė informaciją apie gautą PAV ataskaitą, bei nurodė datą iki kada visuomenė turi teisę kreiptis į atsakingą instituciją (Agentūrą) ir PAV subjektus jų kompetencijos klausimais, raštu pateikti informaciją dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant PAV procedūras. Per nustatytą terminą suinteresuotos visuomenės pasiūlymų/pastabų nebuvo gauta.

**9. Tarpvalstybinės konsultacijos** – planuojamai ūkinei veiklai tarpvalstybinės konsultacijos netaikomos.

**10. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą**

Atsižvelgiant į išdėstytus motyvus ir vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 10 straipsnio 1 dalies 2 punktu, priimamas sprendimas: planuojama ūkinė veikla – Jonavos rajono Rizgonių žvyro ir smėlio telkinio dalies (apie 74 ha) naudojimas – leistina pagal parengtą PAV ataskaitą, įgyvendinus PAV ataskaitoje numatytas aplinkosaugines priemones, įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2018-01-11 raštu Nr. (28.1)-A4-315.

**Su sprendimu siejamos sąlygos:**

1. PŪV užsakovas ar PAV dokumentų rengėjas, gavęs atsakingos institucijos sprendimą dėl PŪV leistinumo pasirinktoje vietoje, per 10 darbo dienų turi apie tai pranešti visuomenei Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“ (toliau – Visuomenės informavimo tvarkos aprašas), nustatyta tvarka ir raštu informuoti Agentūrą apie atliktą visuomenės supažindinimą.

2. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, PŪV užsakovas privalės nedelsiant taikyti papildomas poveikį aplinkai mažinančias priemones arba mažinti veiklos apimtis/nutraukti veiklą.

3. Veikla galės būti vykdoma įgyvendinus visas PAV ataskaitoje ir sprendimo 6 punkte numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, normų.

4. Sausros metu laistyti karjero vidaus kelius ir kelią, kuriuo bus transportuojama karjero produkcija.

5. PŪV galės būti vykdoma, teisės akytų nustatyta tvarka parengus žemės gelmių naudojimo planą. PŪV teritorijoje esanti miško žemė galės būti paversta kitomis naudmenomis, naudingųjų iškasenų eksploatavimo teritorijoms formuoti, tik kai nustatyta tvarka bus išeksploatuota visa likusi neišeksploatuota Rizgonių telkinio dalis Jonavos r. sav. teritorijoje, nepatenkanti į miško žemę.

6. Žemės gelmių naudojimo plane/rekultivacijos projekte pateikti tikslius išteklių kiekius ir rekultivacijos sprendinius (rekultivavimo technologiją, darbų kiekius, eiliškumą ir pan.), numatyti vandens telkinių apsaugos zonas ir pakrantės apsaugos juostas.

7. Žemės gelmių išteklių naudojimo plane pateikti vandens lygių stebėsenos Malkupio upelyje bei karjere esančiuose vandens telkiniuose metodiką, stebėsenos taškų vietas, matavimų tankį.

**Pagrindiniai motyvai, kuriais buvo remtasi priimant sprendimą:**

1. Planuojamos ūkinės veiklos vieta nepatenka ir nesiriboja su saugomomis ar Europos ekologinio tinklo „Natura 2000“ teritorijomis, todėl neigiamas poveikis šioms teritorijoms nenumatomas. Artimiausia saugoma teritorija yra Rizgonių kraštovaizdžio draustinis, nutolusi apie 450 m atstumu į rytus nuo PŪV vietos. Artimiausia Europos ekologinio tinklo „Natura 2000“ teritorija (BAST teritorija) – Šventosios upė žemiau Andrioniškio (LTUKM0002), nutolusi apie 1,4 km atstumu į rytus nuo planuojamo naudoti ploto.

2. PAV ataskaitą nagrinėję ir išvadas pateikę PŪV poveikio aplinkai vertinimo subjektai, vadovaudamiesi PAV įstatymo 9 straipsnio 4 dalimi, pritarė PAV ataskaitai ir neprieštaravo dėl PŪV galimybių.

3. PAV ataskaitos rengėjas pagal Visuomenės informavimo tvarkos aprašo reikalavimus tinkamai informavo visuomenę apie PŪV. Suinteresuotos visuomenės pasiūlymų/pastabų nebuvo gauta.

4. PAV ataskaitoje numatytos priemonės neigiamam poveikiui aplinkai ir visuomenės sveikatai išvengti, sumažinti, kompensuoti. Pagal PAV ataskaitoje pateiktą informaciją, naudojant poveikį aplinkai mažinančias priemones nurodytas 6 punkte ir vykdant sprendimo 10 punkte nustatytas sąlygas, PŪV įgyvendinimas nesukels reikšmingo neigiamo poveikio saugomoms teritorijoms, gyvūnijai ir augalijai, aplinkos orui, vandeniui, dirvožemiui, kraštovaizdžiui ir biologinei įvairovei, visuomenės sveikatai bei šių aplinkos komponentų tarpusavio sąveikai.

5. Vadovaujantis Miškų įstatymo 11 straipsnio 1 dalies 4 punkto nuostatomis, miško žemė gali būti paverčiama kitomis naudmenomis, naudingųjų iškasenų eksploatavimo teritorijoms formuoti ir naudoti, kai nėra galimybės šių iškasenų eksploatuoti ne miško žemėje savivaldybės teritorijoje arba kai baigiamas eksploatuoti pradėtas naudoti telkinys ar jo dalis, dėl kurių yra išduotas leidimas naudoti naudingąsias iškasenas.

PAV ataskaitoje pateiktas LGT 2015-09-08 raštas (7)-1.7-2980 „Dėl informacijos apie nenaudojamus smėlio ir žvyro telkinius Jonavos rajono savivaldybėje“, kuriame nurodyta, kad vadovaujantis Žemės gelmių registro duomenimis, Jonavos rajono savivaldybės teritorijoje ne miško žemėje nėra detaliai išžvalgytų nenaudojamų smėlio ir žvyro telkinių. UAB „Rizgonys“ 2013-07-19 išduotas Leidimas Nr. 26p–13, kuriuo UAB „Rizgonys“ leidžiama naudoti Kauno apskrities Jonavos rajono Rizgonių telkinio žvyro ir smėlio išteklius. PŪV teritorija patenka į Lietuvos geologijos tarnybos prie Aplinkos ministerijos UAB „Rizgonys“ skirto kasybos ploto (363,2 ha) ribas. Jonavos rajono savivaldybės Taryba 2014 m. gegužės 29 d. sprendimu Nr. 1TS – 0169 pritarė „Rizgonių žvyro telkinyje (Jonavos r., Upninkų sen., Rizgonių ir Sergejevkos kaimuose plotas apie 74 ha) esamų naudingųjų iškasenų telkinio eksploatavimui“. Įvertinus pateiktą informaciją, darytina išvada, kad PŪV neprieštarauja Miškų įstatymo nuostatoms ir BP.

6. Pagal PAV ataskaitoje pateiktą informaciją, įvertinus kasamo žvyro ir smėlio galimą dulkėtumą, PŪV teritorijos atstumą iki artimiausios gyvenamosios aplinkos, taip pat miško želdinių, juosiančių planuojamos naudoti teritorijos ribas ir sudarančių dulkių ir išmetamųjų dujų sklaidos barjerus, susidaranti tarša artimiausioms gyvenamosioms teritorijoms reikšmingos įtakos neturės.

7. Pagal PAV ataskaitoje pateiktus triukšmo skaičiavimus, Apskaičiuotas suminis garso lygis, susidarantis dėl karjero eksploatavimo bei grunto transportavimo, artimiausioje gyvenamojoje aplinkoje sieks 42,23 dB ir neviršys Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų didžiausių leidžiamų triukšmo dydžių.

**11. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311, Vilnius, tel.: +370 706 68086, +370 706 62043.